Purificación García

Purificación García Ribera (Castrelo do Val, Ourense, Galizia, 1952ko ekainaren 25a) ourensetar moda diseinatzailea da. 1998tik, STL taldeak merkaturatzen du bere izeneko, Purificación García, marka.

 Bizitza 
Purificacion García Galiziako Castrelo do Val kontzejuko herrixka batean jaio zen, Ourenseko probintzian. Ahizpa nagusiago bat izan bazuen ere, pneumoniak jota hil zen bera jaio baino lehen. Hiru urte besterik ez zituela, Uruguaira emigratu zuen familiak, eta hantxe bizi izan zituen haurtzaroko gainerako urteak eta gaztaroko lehen urteak. Hasieran, gurasoak gela batean aritu ziren lanean, aita egurgile eta ama ustiategiko baratzea lantzen. Gero, familia Montevideon finkatu zen, eta eraikin bateko atezainak izan ziren. Medikuntza karrera egiteko alferrikako ahalegina egin ostean —lehenengo urtean baino ez zion ekin— puntuzko ehun-enpresa batean hasi zen lanean, eta, ikasle gisa hasita, diseinatzaile izatera heldu zen.

 Ibilbidea 
Hogeita bat urterekin Daniel Alvarez telebista teknikari uruguaitarrarekin ezkondu zen, eta elkarrekin larruak inportatzeko enpresa bat sortu zuten. Kanadara emigratu zuten, eta han Purificación Garcíak Ehungintza Ingeniaritzako master bat ikasi zuen. Kanadara iritsi eta urte eta erdira, New Yorkera joan ziren bizitzera. Hala ere, denbora gutxi eman zuten AEBko hirian, eta, 1977an, Espainian finkatu ziren, hasiera batean Palman; hantxe hasi zen Purificación, kapelak, poltsak, kamisetak eta eskuz egindako beste arropa batzuk egiten. Berak aurrez aurre irlako hondartzetan saltzen zituen bere diseinuak. 1980an, Gavára itzuli ziren, eta, handik gutxira, Bartzelonara. Hantxe bizi izan da ordutik, eta hantxe aurkeztu zuen, 1981ean, bere lehen bilduma. Bere hiru seme-alabak ere Kataluniako hiriburuan jaio ziren: Maria Ximena (1980) eta Soledad (1982), bere lehen senarrarenak (1985ean dibortziatu zen); eta Marc (1990), bere bigarren senarrarena.

1981ean bere lehen bilduma aurkeztu ostean, 1983tik aurrera urtero desfilatzen hasi zen Madrilen zein Bartzelonan. 1985ean bere lehen denda ireki zuen Anberesen (bere Moda Akademia ospetsuko kide izatera iritsi zen) eta 1989an Milango Pasarelan desfilatu zuen lehen aldiz. Urtebete geroago, Tokion egin zuen, Japoniako hiriburuan, Osakan eta Kyoton denda bana ireki ostean. 1985ean Japoniako inbertitzaile talde batekin elkartu zen, baina laurogeita hamarreko hamarkadaren hasieran hauek inbertsioa erretiratu zuten, diseinatzaileak zuen euskarri industrial faltarengatik. Laurogeita hamarreko hamarkada urte zailak izan ziren Purificacion Garcíarentzat, nahiz eta Bartzelonan boutique-tailer txiki bat irekitzeko moldatu zen, "joskintza berria" bezala bataiatu zuen horretan espezializatua, eta baita andregai bildumak diseinatzeko ere, 1997tik aurrera Novia España taldearen pasarelan aurkeztu zirenak.

1998an erabaki garrantzitsua hartu zuen, Sociedad Textil Loniarekin (STL) fitxatu baitzuen. Ourensen egoitza zuen ehungintza-enpresa hori, Josefina, Javier eta Jesús Domínguez, Adolfo Domínguez jostunaren anai-arrebek sortu zuten. Hirurek Adolfo neba-anaiarekin zuten harremana apurtu zuten. Haiek beren anaiaren sinadura burtsara irtetean lortutako dirua erabili zuten STL sortzeko. Louis Vuitton & Moët Hennessy ere partaide zen. Zera erabaki zuten, Purificación García, zegozkien osagarriekin batera, prêt-à-porter bilduma maskulino eta femeninoen diseinuaz eta zuzendaritzaz arduratuko zela eta  STL, Purificación García markaren pean, fabrikazioaz eta merkaturatzeaz. Hala ere, 1999ko azaroan, STLrekiko harremana erabat aldatu zen, bere kontratua birnegoziatzen ari zela, Dominguez neba-arrebek espioitza industriala leporatu ziotenean, eta Vigoko aireportuan atxilotu ere egin zuten Purificación García. Salaketa hiru hilabete geroago artxibatu egin zuten, eta auzia epaitegiz kanpoko akordio baten bidez ebatzi zen; akordio horren bidez, Garciak STLrekin zuen loturarekin jarraitu zuen, eta jarraitu egiten du. Purificacion Garciaren beraren hitzetan,«Diseinatzaile asko bidean geratu dira ez dutelako asmatu industriarekin lan egiten. Beharbada, ego arazo bat da. Alde batera utzi behar duzu. Talde batekin sinatzen duzunean, oso ondo jakin behar duzu zer aurkituko duzun, eta ziurtatu behar duzu balantza orekatuta dagoela: ekintzarako nolabaiteko askatasuna galtzen duzu, baina zabalkundean irabazten duzu, jendearengana iristeko gaitasunean... Nik, azkenean, hori ulertzera iritsi naiz, baina kostatu egin zait».2001ean liburu bat argitaratu zuen, Tener Estilo (Temas de Hoy), eta 2003an Purificación García Argazki Saria sortu zuen Chema Madoz argazkilariarekin batera. Sari hori zabaldu egin zen 2011ko apirilean, Zona MACO arte-azokaren barruan, Purificación García de Fotografía Latinoamericana Sariaren deialdiarekin.

 Sariak eta aintzatespenak 

 FEDEPE 2017 Saria, Emakume Enpresarien Lidergoa kategorian, Emakume Zuzendari, Exekutibo, Profesional eta Enpresarien Espainiako Federazioak emana.
 2011ko azaroan, Lan eta Immigrazio Ministerioak emandako Laneko Merituaren Zilarrezko Domina eman zioten.

 Erreferentziak 

 Kanpo estekak 


Kategoria:Ourensetarrak
Kategoria:Espainiako diseinatzaileak
Kategoria:Emakume diseinatzaileak
Kategoria:Moda diseinatzaileak